**OSNUTEK EVA 2022-1545-0001**

Na podlagi petega odstavka 7. člena in šestega odstavka 11. člena Zakona o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A in 189/21 – ZDU-1M) Vlada Republike Slovenije izdaja

**U R ED B O**

**o določitvi vzorca izjave o dostopnosti glede skladnosti spletišč in mobilnih aplikacij z zahtevami glede dostopnosti in o metodologiji spremljanja skladnosti spletišč in mobilnih aplikacij**

1. člen

(vsebina)

Ta uredba določa vzorec izjave o dostopnosti spletišč in mobilnih aplikacij in metodologijo spremljanja skladnosti spletišč in mobilnih aplikacij.

2. člen

(vzorec izjave o dostopnosti)

Zavezanci iz zakona, ki ureja dostopnost spletišč in mobilnih aplikacij, uporabljajo vzorec izjave o dostopnosti iz Izvedbenega sklepa Komisije (EU) 2018/1523 z dne 11.oktobra 2018 o določitvi vzorca izjave o dostopnosti v skladu z Direktivo (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja (UL L št. 256 z dne 12. 10. 2018, str. 103).

3. člen

(metodologija spremljanja)

Inšpekcija za informacijsko družbo spremlja skladnost spletišč in mobilnih aplikacij v skladu z metodologijo iz Izvedbenega sklepa Komisije (EU) 2018/1524 z dne 11. oktobra 2018 o določitvi metodologije spremljanja in ureditev poročanja držav članic v skladu z Direktivo (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja (UL L št. 256 z dne 12. 10. 2018, str. 108).

4. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Vlada Republike Slovenije

Janez Janša

predsednik

Št.

Ljubljana,...................2022

EVA 2022-1545-0001

**OBRAZLOŽITEV**

1. UVOD
2. **Pravna podlaga (besedilo, vsebina zakonske določbe, ki je podlaga za izdajo predpisa):**

Zakonodaja Republike Slovenije: peti odstavek 7. člena in šesti odstavek 11. člena Zakona o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A in 189/21 – ZDU-1M)

1. **Rok za izdajo uredbe, določen z zakonom:**

V treh mesecih od uveljavitve Zakona o spremembah Zakona o državni upravi (Uradni list RS, št. 189/2021).

Zakon o spremembah Zakona o državni upravi zaradi prenosa delovnega področja informacijske družbe in elektronskih komunikacij iz Ministrstva za javno upravo na Službo Vlade Republike Slovenije za digitalno preobrazbo v 13. členu določa, da se podzakonski predpisi in drugi akti s spremenjenimi določbami zakonov uskladijo v treh mesecih po uveljavitvi tega zakona.

1. **Splošna obrazložitev predloga uredbe, če je potrebna:**

/

1. **Predstavitev presoje posledic za posamezna področja, če te niso mogle biti celovito predstavljene v predlogu zakona:**

/

**5. Izjava o skladnosti predloga s pravnimi akti Evropske unije in korelacijska tabela, če gre za prenos direktive**

/

II. VSEBINSKA OBRAZLOŽITEV UREDBE

**Obrazložitev k posameznim členom:**

**K 1. členu**

Predlog uredbe v 1. členu določa njeno vsebino, in sicer se s predlagano uredbo določa vzorec izjave o dostopnosti spletišč in mobilnih aplikacij in metodologijo spremljanja skladnosti spletišč in mobilnih aplikacij.

**K 2. členu**

Zakon o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A in 189/21 – ZDU-1M; v nadaljevanju: ZDSMA) v določbi 7. člena o izjavi o dostopnosti med drugim določa, da morajo organi javnega sektorja izdelati in redno posodabljati izjavo o dostopnosti glede skladnosti spletišč in mobilnih aplikacij in daje podlago za določitev vzorca izjave o dostopnosti s podzakonskim aktom. Skladno z navedenim so bile s Pravilnikom o določitvi vzorca izjave o dostopnosti glede skladnosti spletišč in mobilnih aplikacij z zahtevami glede dostopnosti in o metodologiji spremljanja skladnosti spletišč in mobilnih aplikacij (Uradni list RS, št. 34/19 ; v nadaljevanju: pravilnik) določene zahteve za vzorec izjave o dostopnosti, ki ga morajo uporabljati zavezanci iz zakona o dostopnosti spletišč in mobilnih aplikacij.

Predlog uredbe se sprejema na podlagi Zakona o spremembah Zakona o državni upravi (Uradni list RS, št. 189/2021; v nadaljevanju ZDU-1M) zaradi prenosa delovnega področja informacijske družbe in elektronskih komunikacij iz Ministrstva za javno upravo na Službo Vlade Republike Slovenije za digitalno preobrazbo in za uskladitev z ZDU-1M, na podlagi katerega je pravilnik prenehal veljati in se uporablja le do uveljavitve novega predpisa (predlagane uredbe). Zato 2. člen predloga uredbe ne posega v samo vsebino ureditve izjave o dostopnosti in kot že dosedanji pravilnik v okviru postavitve vzorca izjave dostopnosti določa, da zavezanci iz zakona, ki ureja dostopnost spletišč in mobilnih aplikacij, uporabljajo vzorec izjave o dostopnosti iz Izvedbenega sklepa Komisije (EU) 2018/1523 z dne 11.oktobra 2018 o določitvi vzorca izjave o dostopnosti v skladu z Direktivo (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja (UL L št. 256 z dne 12. 10. 2018, str. 103). Gre za vsebino, ki je urejena z izvedbenimi sklepi Evropske komisije, ki jih je ta sprejela na podlagi Direktive (EU) 2016/2120 Evropskega parlamenta in Sveta z dne 26. oktobra 2016 o dostopnosti spletišč in mobilnih aplikacij organov javnega sektorja (UL L št. 327 z dne 2. 12. 2016, str. 1). Izvedbeni sklepi so neposredno uporabljivi v državah članicah, zato predlog uredbe, kot že sedanji pravilnik, vsebuje sklice na ustrezne izvedbene sklepe Evropske komisije.

**K 3. členu**

Na podlagi ZDSMA je s pravilnikom določena tudi metodologija spremljanja skladnosti spletišč in mobilnih aplikacij, ki jo Direktiva (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja (UL L št. 327 z dne 2. decembra 2016, str. 1; v nadaljnjem besedilu: Direktiva 2016/2102/EU) nalaga državam članicam, da se zagotovi redno spremljanje skladnosti spletišč in mobilnih aplikacij organov javnega sektorja z zahtevami glede dostopnosti in poročanje Evropski komisiji v rokih, kot jih postavlja Direktiva 2016/2102. Z ZDU-1M je tudi določeno, da metodologijo spremljanja določi Vlada, tako da predlog uredbe tudi v tej določbi ne posega v samo vsebino sedanjega ureditve. Skladno z navedenim se predlog 3. člena uredbe (kot že pravilnik v določbi 3. člena) v zvezi z metodologijo spremljanja sklicuje neposredno na izvedbeni akt, na podlagi katerega je Evropska komisija skladno z drugim odstavkom 8. člena Direktive 2016/2102 (spremljanje in poročanje) določila metodologijo spremljanja z zahtevami glede dostopnosti. Predlog uredbe v 3. členu tako določa, da se skladnost spletišč in mobilnih aplikacij opravlja v skladu z metodologijo iz Izvedbenega sklepa Komisije (EU) 2018/1524 z dne 11. oktobra 2018 o določitvi metodologije spremljanja in ureditev poročanja držav članic v skladu z Direktivo (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja (UL L št. 256 z dne 12. 10. 2018, str. 108), kar skladno s 5. členom ZDU-1M spremlja Inšpekcija za informacijsko družbo.

**K 4. členu**

Ta uredba začne veljati naslednji dan po objavi v Uradnem listu Republike Slovenije, s čimer se zagotovi zakonska zahteva za uskladitev z ZDU-1M.